“กรมอุตุ” เตือน 6 จังหวัด “ภาคใต้” รับมือฝนหนัก 5-8 ม.ค.นี้
เตือน! 6 จังหวัดภาคใต้ เตรียมรับมือฝนตกหนัก ระวังน้ำท่วมฉับพลันและน้ำป่าไหลหลาก อ่าวไทยคลื่นสูง 2-4 เมตร ช่วง 5-8 ม.ค.นี้
เตือน! 6 จังหวัดภาคใต้ เตรียมรับมือฝนตกหนัก ระวังน้ำท่วมฉับพลันและน้ำป่าไหลหลาก อ่าวไทยคลื่นสูง 2-4 เมตร ช่วง 5-8 ม.ค.
5 ม.ค. 2566

ผู้สื่อข่าวรายงานว่า กรมอุตุนิยมวิทยา ออกประกาศเตือนภัยจากฝนตกหนักถึงหนักมากบริเวณภาคใต้ และคลื่นลมแรงบริเวณอ่าวไทย ในช่วง 5-8 ม.ค.66 เนื่องจากช่วงเวลาดังกล่าวหย่อมความกดอากาศต่ำกำลังแรงใกล้เกาะบอร์เนียวบริเวณทะเลจีนใต้ตอนล่างมีแนวโน้มจะเคลื่อนเข้าใกล้ปลายบริเวณแหลมญวณ ประกอบกับมรสุมตะวันออกเฉียงเหนือที่พัดปกคลุมอ่าวไทยและภาคใต้จะมีกำลังแรงขึ้น ทำให้คลื่นลมบริเวณอ่าวไทยจะมีกำลังแรง โดยอ่าวไทยมีคลื่นสูง 2-4 เมตร บริเวณที่มีฝนฟ้าคะนองคลื่นสูงมากกว่า 4 เมตร ส่วนบริเวณภาคใต้ตอนล่างจะมีฝนเพิ่มขึ้นและมีฝนตกหนักถึงหนักมากบางแห่ง
สำหรับจังหวัดที่คาดว่าจะมีฝนตกหนักถึงหนักมากบางแห่ง มีดังนี้
วันที่ 6 ม.ค.66 จังหวัดปัตตานี ยะลา และนราธิวาส
ช่วงวันที่ 7-8 ม.ค.66  จังหวัดนครศรีธรรมราช พัทลุง สงขลา ปัตตานี ยะลา และนราธิวาส
ทั้งนี้ขอให้ประชาชนบริเวณภาคใต้ระวังอันตรายจากฝนตกหนักถึงหนักมากและฝนที่ตกสะสม ซึ่งอาจทำให้เกิดน้ำท่วมฉับพลันและน้ำป่าไหลหลาก โดยเฉพาะพื้นที่ลาดเชิงเขาใกล้ทางน้ำไหลผ่านและพื้นที่ลุ่มไว้ด้วย ชาวเรือเดินเรือด้วยความระมัดระวัง และหลีกเลี่ยงบริเวณที่มีฝนฟ้าคะนอง ส่วนเรือเล็กบริเวณอ่าวไทยควรงดออกจากฝั่งในช่วงเวลาดังกล่าว รวมทั้งระวังอันตรายจากคลื่นลมแรงที่ซัดเข้าหาฝั่งไว้ด้วย